title: 2012/612/UE: Decizia Parlamentului European din 10 mai 2012 privind descărcarea de gestiune pentru execuția bugetului Întreprinderii comune pentru punerea în aplicare a inițiativei tehnologice comune privind medicamentele inovatoare aferent exercițiului financiar 2010#Rezoluția Parlamentului European din 10 mai 2012 conținând observațiile care fac parte integrantă din decizia privind descărcarea de gestiune pentru execuția bugetului Întreprinderii comune pentru punerea în aplicare a inițiativei tehnologice comune privind medicamentele inovatoare aferent exercițiului financiar 2010

text:
               17.10.2012

               RO

               Jurnalul Oficial al Uniunii Europene

               L 286/334

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului Întreprinderii comune pentru punerea în aplicare a inițiativei tehnologice comune privind medicamentele inovatoare aferent exercițiului financiar 2010
   (2012/612/UE)
   PARLAMENTUL EUROPEAN,

               —

               având în vedere conturile anuale ale Întreprinderii comune pentru punerea în aplicare a inițiativei tehnologice comune privind medicamentele inovatoare pentru exercițiul financiar 2010,

               —

               având în vedere Raportul Curții de Conturi privind conturile anuale ale Întreprinderii comune pentru inițiativa privind medicamentele inovatoare pentru exercițiul financiar 2010, însoțit de răspunsurile Întreprinderii comune (1),

               —

               având în vedere Recomandarea Consiliului din 21 februarie 2012 (06086/2012 – C7-0050/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 73/2008 al Consiliului din 20 decembrie 2007 privind înființarea Întreprinderii comune pentru punerea în aplicare a inițiativei tehnologice comune privind medicamentele inovatoare (3), în special articolul 11 alineatul (4),

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0108/2012),

               1.

               acordă directorului executiv al Întreprinderii comune pentru punerea în aplicare a inițiativei tehnologice comune privind medicamentele inovatoare descărcarea de gestiune pentru execuția bugetului Întreprinderii comune aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Întreprinderii comune pentru punerea în aplicare a inițiativei tehnologice comune privind medicamentele inovatoare, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 368, 16.12.2011, p. 17.

      (2)  JO L 248, 16.9.2002, p. 1.

      (3)  JO L 30, 4.2.2008, p. 38.

      (4)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 10 mai 2012
      conținând observațiile care fac parte integrantă din decizia privind descărcarea de gestiune pentru execuția bugetului Întreprinderii comune pentru punerea în aplicare a inițiativei tehnologice comune privind medicamentele inovatoare aferent exercițiului financiar 2010
      PARLAMENTUL EUROPEAN,

                  —

                  având în vedere conturile anuale ale Întreprinderii comune pentru punerea în aplicare a inițiativei tehnologice comune privind medicamentele inovatoare pentru exercițiul financiar 2010,

                  —

                  având în vedere Raportul Curții de Conturi privind conturile anuale ale Întreprinderii comune pentru inițiativa privind medicamentele inovatoare pentru exercițiul financiar 2010, însoțit de răspunsurile Întreprinderii comune (1),

                  —

                  având în vedere Recomandarea Consiliului din 21 februarie 2012 (06086/2012 – C7-0050/2012),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (CE) nr. 73/2008 al Consiliului din 20 decembrie 2007 privind înființarea Întreprinderii comune pentru punerea în aplicare a inițiativei tehnologice comune privind medicamentele inovatoare (3), în special articolul 11 alineatul (4),

                  —

                  având în vedere normele financiare ale Întreprinderii comune pentru punerea în aplicare a inițiativei tehnologice comune privind medicamentele inovatoare adoptate printr-o decizie a Consiliului său de conducere la 2 februarie 2009,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar (A7-0108/2012),

                  A.

                  întrucât Întreprinderea comună pentru punerea în aplicare a inițiativei tehnologice comune privind medicamentele inovatoare (denumită în continuare „Întreprinderea comună”) a fost înființată în decembrie 2007 pentru o perioadă de 10 ani pentru a îmbunătăți în mod semnificativ eficiența și eficacitatea procesului de dezvoltare a produselor medicamentoase, pentru ca, pe termen lung, sectorul farmaceutic să producă medicamente inovatoare mai eficace și mai sigure;

                  B.

                  întrucât Întreprinderea comună a început să funcționeze autonom la data de 16 noiembrie 2009;

                  C.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale Întreprinderii comune pentru exercițiul financiar 2010 și cu privire la legalitatea și regularitatea operațiunilor subiacente;

                  D.

                  întrucât contribuția maximă a Uniunii la Întreprinderea comună pentru cei 10 ani este de 1 000 000 000 EUR, sumă ce provine din bugetul celui de al 7-lea Program-cadru pentru cercetare;

                  E.

                  întrucât pentru exercițiul financiar 2010 bugetul Întreprinderii comune s-a ridicat la 107 150 584 EUR,

         Gestiunea bugetară și financiară

                  1.

                  remarcă cu îngrijorare că bugetul anual al Întreprinderii comune pentru exercițiul financiar 2010 și planul de punere în aplicare au fost adoptate de Consiliul de conducere doar la 16 martie 2010 și, prin urmare, Întreprinderea comună a fost nevoită să utilizeze, pe aproape întreaga durată a primului trimestru, regula bugetară a douăsprezecimilor provizorii pentru a face plăți;

                  2.

                  își exprimă îngrijorarea că membrii Întreprinderii comune nu au putut ajunge în timp util la un acord cu privire la stabilirea priorităților științifice care urmau să fie incluse în planul anual de punere în aplicare, ceea ce a antrenat întârzierea lansării cererii de propuneri până la 22 octombrie 2010;

                  3.

                  constată că bugetul final 2010 al Întreprinderii comune a inclus credite de angajament în valoare de 107 150 584 EUR și credite de plată în valoare de 29 009 840 EUR; constată că ratele de utilizare a creditelor de angajament și de plată disponibile au fost foarte reduse, de 6 % și, respectiv, de 35 %;

                  4.

                  își exprimă preocuparea cu privire la rata redusă de execuție a bugetului, precum și cu privire la activitățile subiacente ale Întreprinderii comune; subliniază faptul că soldul de trezorerie s-a ridicat la 70 731 612,03 EUR la sfârșitul exercițiului, ceea ce reprezintă 65 % din creditele de plată disponibile pentru 2010;

                  5.

                  ia act de faptul că Întreprinderea comună a susținut că ratele reduse de utilizare a creditelor de angajament și de plată și nivelul ridicat al soldului de trezorerie au fost cauzate de:

                              —

                              întârzierile în definirea priorităților științifice ale Întreprinderii comune și a subiectelor pentru cererile de propuneri, care au determinat la rândul lor întârzieri în publicarea cererilor de propuneri și, prin urmare, în desfășurarea proceselor de evaluare și selecție aferente;

                              —

                              plățile de prefinanțare pentru proiectele de colaborare care au fost selectate în urma cererii de propuneri 3, care au fost efectuate în 2011, și nu în 2010 așa cum se prevăzuse în buget, din cauza unor întârzieri înregistrate de consorțiile selectate ce au afectat semnarea acordurilor de grant;

                        solicită totuși Întreprinderii comune și membrilor săi să ia măsurile adecvate pentru a asigura definirea la timp a priorităților științifice și a subiectelor pentru cererile de propuneri și pentru a permite adoptarea unui buget echilibrat în exercițiile financiare viitoare;

         Evaluarea contribuțiilor în natură

                  6.

                  reiterează faptul că Întreprinderea comună a fost instituită în decembrie 2007, dar și-a dobândit autonomia doar în 16 noiembrie 2009; își exprimă profunda preocupare că metodologia de evaluare a contribuțiilor în natură, care urma să fie definită în normele și procedurile interne ale Întreprinderii comune în conformitate cu normele sale financiare, nu a fost încă aprobată de Consiliul de conducere, motiv pentru care membrii Întreprinderii comune din cadrul Federației Europene a Industriei și Asociațiilor Farmaceutice (EFPIA) nu au fost în măsură să prezinte costurile suportate în prima perioadă de raportare, așa cum se stabilise în acordurile de grant;

                  7.

                  remarcă, din răspunsul Întreprinderii comune, că sunt în curs consultări cu privire la metodologia care trebuie utilizată pentru evaluarea contribuțiilor în natură ale companiilor membre ale EFPIA în cadrul proiectelor întreprinderii comune și că vor fi prezentate rapoarte individuale cu privire la contribuțiile în natură după aprobarea de către Consiliul de conducere a modelului revizuit al acordului de grant; îndeamnă Întreprinderea comună și Consiliul său de conducere să informeze autoritatea de descărcare de gestiune cu privire la acest aspect;

         Procedurile de achiziții publice

                  8.

                  constată, din raportul anual de activitate al Întreprinderii comune, că aceasta a adoptat în 2010 „Liniile directoare ale IMI pentru proceduri de achiziții de valoare scăzută” care au ca scop să faciliteze respectarea Ghidului general pentru achiziții publice al Comisiei Europene și reflectă pragurile pentru achiziții publice stabilite în normele sale financiare;

                  9.

                  remarcă, de asemenea, că în 2010 Întreprinderea comună a organizat două proceduri de achiziții publice de mare valoare, una pentru infrastructura informatică și una pentru audituri ex post, în urma cărora s-au încheiat acorduri-cadru, publicate în Jurnalul Oficial; subliniază faptul că aceste proceduri au fost lansate împreună cu alte întreprinderi comune; consideră interesantă inițiativa Întreprinderii comune de a organiza proceduri comune de achiziții publice; consideră că acest lucru ar permite întreprinderilor comune să realizeze economii de scară și să economisească banii contribuabililor; încurajează, prin urmare, întreprinderile comune să recurgă cât mai des posibil la proceduri comune de achiziții publice;

                  10.

                  observă că Întreprinderea comună a lansat proceduri de achiziții publice de valoare scăzută pentru conceperea site-ului său de internet, pentru organizarea evenimentelor de comunicare din cursul anului și pentru achiziționarea de mobilier de birou pentru noul sediu;

                  11.

                  ia act de faptul că, în conformitate cu obligațiile sale legale, Întreprinderea comună a făcut publică pe site-ul său de internet o listă a contractelor atribuite; remarcă faptul că lista prezintă contractele atribuite de la crearea Întreprinderii comune până la 31 octombrie 2010; îndeamnă Întreprinderea comună să își actualizeze periodic lista contractelor atribuite;

         Cererile de propuneri și negocierea proiectelor

                  12.

                  reamintește că Întreprinderea comună a lansat o a treia cerere de propuneri la 22 octombrie 2010;

                  13.

                  ia act de faptul că în 2010 Întreprinderea comună a finalizat procesul de negociere pentru cea de a doua cerere de propuneri și a început să primească declarații de cheltuieli din partea beneficiarilor care participă la proiecte finanțate în cadrul primei cereri de propuneri, care a fost lansată în aprilie 2008 și a fost gestionată de Comisie, și să facă plăți în temeiul acestor declarații de cheltuieli;

                  14.

                  remarcă, din raportul anual de activitate al Întreprinderii comune, că, în cadrul celei de a doua cereri de propuneri, la activitatea comitetelor de evaluare, cu excepția celor pentru evaluările finale, au participat experți independenți fără drept de vot și că, în plus, Biroul executiv al Întreprinderii comune a invitat observatori independenți la procesul de evaluare în două etape; solicită Întreprinderii comune să informeze autoritatea de descărcare de gestiune cu privire la mecanismele de verificare pe care le utilizează pentru a asigura deplina independență a experților și a observatorilor și pentru a reduce astfel riscul apariției unor conflicte de interese în cursul evaluării ofertelor;

                  15.

                  ia notă, din RAA, că observatorii independenți trebuie să elaboreze un raport pentru fiecare etapă a procesului de evaluare; observă că, în septembrie 2010, a fost publicat un plan de acțiune bazat pe raportul de evaluare elaborat de observatori în cea de a doua etapă și că Biroul executiv al Întreprinderii comune pune în practică aceste acțiuni în cadrul celei de a treia cereri de propuneri; solicită Întreprinderii comune să informeze autoritatea de descărcare de gestiune cu privire la măsura în care este pus în aplicare fiecare element din planul de acțiune;

                  16.

                  constată, din informațiile oferite de Întreprinderea comună, că au fost adoptate mai multe măsuri de punere în aplicare în cadrul proceselor sale operaționale pentru a preveni conflictele de interese; remarcă în special că fiecare persoană implicată în activitățile Întreprinderii comune trebuie să respecte norme obligatorii bine stabilite și aplicate cu strictețe; solicită Întreprinderii comune să elaboreze un plan de acțiune conținând măsuri și termene concrete pentru prevenirea conflictelor de interese și consolidarea transparenței și să îl pună la dispoziția autorității de descărcare de gestiune;

         Sistemele de control intern

                  17.

                  îndeamnă Întreprinderea comună să își finalizeze sistemele de control intern și de informare financiară; invită Întreprinderea comună în special să identifice și să documenteze elementele importante ale sistemului său de control intern, cum ar fi procedurile contabile și controalele legate de închiderea conturilor și de validarea și cuantificarea cheltuielilor operaționale;

                  18.

                  solicită, de asemenea, Întreprinderii comune, în special contabilului său, să oficializeze și să valideze la timp procesele de lucru subiacente, conform prevederilor din normele financiare; ia act de răspunsul Întreprinderii comune conform căruia validarea proceselor de lucru subiacente sistemului contabil a fost finalizată în iunie 2011; solicită Întreprinderii comune să ofere autorității de descărcare de gestiune explicații cu privire la această întârziere;

                  19.

                  ia act de constatarea Curții de Conturi conform căreia Întreprinderea comună are un nivel de organizare și practică în domeniul tehnologiilor informației adecvat dimensiunii și misiunii sale; subliniază totuși că s-au înregistrat întârzieri în oficializarea politicilor și procedurilor legate de ciclul de planificare și de monitorizare strategică din domeniul tehnologiilor informației, gestionarea riscurilor din acest domeniu, planul de asigurare a continuității activității și planul de redresare în caz de dezastru; îndeamnă Întreprinderea comună să elaboreze un plan de acțiune conținând măsuri și termene concrete pentru a accelera oficializarea politicilor și procedurilor din domeniile menționate și să prezinte autorității de descărcare de gestiune progresele realizate;

                  20.

                  subliniază că strategia de audit ex post a Întreprinderii comune a fost adoptată printr-o decizie a Consiliului de conducere la 14 decembrie 2010; îndeamnă Întreprinderea comună să aplice fără întârziere strategia prin efectuarea de controale la fața locului și audituri financiare în rândul participanților la activitățile de cercetare pe care le finanțează și să transmită autorității de descărcare de gestiune un raport anual elaborat de directorul său executiv în care să se prezinte concluziile auditurilor respective, recomandările emise și corecțiile financiare impuse;

         Auditul intern

                  21.

                  ia act de faptul că normele financiare ale Întreprinderii comune nu au fost încă modificate pentru a include dispoziția privind competența auditorului intern al Comisiei în ceea ce privește bugetul general în ansamblul său;

                  22.

                  observă totuși că Întreprinderea comună și Comisia au luat măsuri pentru a asigura o definire clară a rolului operațional ce revine Serviciului de Audit Intern al Comisiei (IAS) și, respectiv, a rolului operațional ce revine funcției de audit intern din cadrul Întreprinderii comune;

                  23.

                  ia act de observația Întreprinderii comune conform căreia necesitatea unei mai bune clarificări a rolului IAS în normele financiare ale Întreprinderii comune va fi evaluată după finalizarea revizuirii Regulamentului financiar cadru, care este în curs;

                  24.

                  remarcă, din RAA al Întreprinderii comune, că aceasta și-a creat o structură proprie de audit intern în noiembrie 2010;

                  25.

                  observă, din răspunsul Întreprinderii comune adresat Curții de Conturi, că rolul structurii de audit intern a Întreprinderii comune și cel al IAS au fost clarificate și oficializate prin aprobarea cartei de audit a IAS și a structurii de audit intern în martie 2011; ia act, de asemenea, de faptul că este în curs de pregătire un plan de audit strategic coordonat pentru perioada 2012-2014 pentru a asigura optimizarea efectelor auditurilor planificate și reducerea la minimum a suprapunerii activității de audit a IAS și a structurii de audit intern; solicită Întreprinderii comune să informeze autoritatea de descărcare de gestiune cu privire la pregătirea și aplicarea planului de audit strategic pentru perioada 2012-2014;

         Performanță

                  26.

                  ia act de faptul că, în temeiul articolului 11 alineatul (2) din Regulamentul (CE) nr. 73/2008 privind înființarea Întreprinderii comune, Comisia a contractat o evaluare care s-a concentrat pe calitatea, eficiența și contribuția Întreprinderii comune la realizarea obiectivelor stabilite;

                  27.

                  observă că evaluarea intermediară a identificat anumite deficiențe:

                              —

                              structurile interne de guvernanță nu funcționează optim încă;

                              —

                              lipsesc activitățile de comunicare proactivă;

                              —

                              potențialul de consultanță al mai multor părți interesate nu este fructificat la maximum;

                              —

                              absența unor indicatori-cheie de performanță care să fie definiți și utilizați de Întreprinderea comună riscă să antreneze lipsa de claritate a rezultatelor întregii inițiative;

                        ia act de faptul că evaluarea intermediară a fost încheiată în decembrie 2010, cu formularea a șapte recomandări; ia act de angajamentul Întreprinderii comune de a da curs concluziilor evaluării intermediare;

                  28.

                  solicită, prin urmare, Întreprinderii comune să comunice autorității de descărcare de gestiune măsurile luate pentru a da curs recomandărilor din evaluarea intermediară, precum și calendarul lor de punere în aplicare și să transmită periodic informații privind progresele realizate;

         Lipsa acordului de găzduire

                  29.

                  subliniază din nou faptul că Întreprinderea comună ar trebui să încheie fără întârziere un acord de găzduire cu Belgia referitor la spațiul de birouri, la privilegii și imunități, precum și la sprijinul de altă natură pe care Belgia urmează îl acorde Întreprinderii comune în conformitate cu Regulamentul (CE) nr. 73/2008;

         Observații orizontale privind întreprinderile comune

                  30.

                  subliniază că, până în prezent, Comisia a creat șapte întreprinderi comune în temeiul articolului 187 din Tratatul privind funcționarea Uniunii Europene; remarcă faptul că șase întreprinderi comune (IMI, ARTEMIS, ENIAC, CLEAN SKY, FCH și ITER-F4E) își desfășoară activitatea în domeniul cercetării, sub supravegherea DG RTD și a DG INFSO din cadrul Comisiei, iar o întreprindere comună este însărcinată cu dezvoltarea noului sistem de gestionare a traficului aerian (SESAR) și își desfășoară activitatea în domeniul transporturilor, sub supravegherea DG MOVE;

                  31.

                  ia act de faptul că resursele totale orientative considerate necesare pentru întreprinderile comune pe perioada existenței lor se ridică la 21 793 000 000 EUR;

                  32.

                  ia act de faptul că contribuția totală a Uniunii considerată necesară pentru întreprinderile comune pe perioada existenței lor se ridică la 11 489 000 000 EUR;

                  33.

                  remarcă faptul că, pentru exercițiul financiar 2010, contribuția totală a UE la bugetul întreprinderilor comune s-a ridicat la 505 000 000 EUR;

                  34.

                  solicită Comisiei să comunice anual autorității de descărcare de gestiune informații consolidate referitoare la fondurile totale atribuite anual fiecărei întreprinderi comune de la bugetul general al Uniunii, pentru a asigura transparență și claritate în utilizarea fondurilor Uniunii și pentru a redobândi încrederea contribuabililor europeni;

                  35.

                  salută inițiativa Întreprinderii comune ARTEMIS de a include în RAA informații privind monitorizarea și examinarea proiectelor în derulare; consideră că această practică ar trebui urmată și de celelalte întreprinderi comune;

                  36.

                  reamintește faptul că întreprinderile comune sunt parteneriate de tip public-privat și că, prin urmare, interesele publice se întrepătrund cu cele private; consideră că, în aceste condiții, nu ar trebui trecută cu vederea posibilitatea apariției unor conflicte de interese, care ar trebui tratate în mod adecvat; solicită deci întreprinderilor comune să informeze autoritatea de descărcare de gestiune cu privire la mecanismele de verificare existente în cadrul structurilor lor care le permit să gestioneze și să prevină în mod adecvat conflictele de interese;

                  37.

                  remarcă faptul că, cu excepția notabilă a Întreprinderii comune pentru ITER și pentru dezvoltarea energiei de fuziune, întreprinderile comune constituie structuri relativ mici și concentrate geografic; consideră, prin urmare, că acestea ar trebui să își pună resursele în comun ori de câte ori este posibil;

                  38.

                  solicită Curții de Conturi să transmită autorității de descărcare de gestiune informații privind modul în care s-a dat curs observațiilor pe care le-a făcut pentru fiecare dintre întreprinderile comune în raportul privind conturile anuale pentru exercițiul financiar 2011;

                  39.

                  invită Curtea de Conturi să prezinte Parlamentului, într-un termen rezonabil, un raport special privind valoarea adăugată a creării întreprinderilor comune în ceea ce privește eficiența realizării programelor demonstrative, de cercetare și de dezvoltare tehnologică ale Uniunii; solicită, de asemenea, ca raportul să includă o evaluare a eficacității creării întreprinderilor comune.

         (1)  JO C 368, 16.12.2011, p. 17.

         (2)  JO L 248, 16.9.2002, p. 1.

         (3)  JO L 30, 4.2.2008, p. 38.

         (4)  JO L 357, 31.12.2002, p. 72.


title: 2011/94/UE: Decizia Consiliului din 25 mai 2010 privind semnarea acordului privind anumite aspecte ale serviciilor aeriene între Uniunea Europeană și Statele Unite Mexicane#Acord privind anumite aspecte ale serviciilor aeriene între Uniunea Europeană și Statele Unite Mexicane

text:
               12.2.2011

               RO

               Jurnalul Oficial al Uniunii Europene

               L 38/33

         DECIZIA CONSILIULUI
   din 25 mai 2010
   privind semnarea acordului privind anumite aspecte ale serviciilor aeriene între Uniunea Europeană și Statele Unite Mexicane
   (2011/94/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2) coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               Prin decizia din 5 iunie 2003, Consiliul a autorizat Comisia să deschidă negocierile cu țări terțe în vederea înlocuirii anumitor dispoziții din acordurile bilaterale existente cu un acord la nivelul Uniunii.

               (2)

               Comisia a negociat, în numele Uniunii, un acord privind anumite aspecte ale serviciilor aeriene (denumit în continuare „acordul”) cu Statele Unite Mexicane, în conformitate cu mecanismele și directivele din anexa la decizia Consiliului din 5 iunie 2003.

               (3)

               Acordul negociat de către Comisie ar trebui semnat, sub rezerva încheierii acestuia la o dată ulterioară,

         ADOPTĂ PREZENTA DECIZIE:
   Articolul 1
   Se aprobă semnarea în numele Uniunii a Acordului privind anumite aspecte ale serviciilor aeriene între Uniunea Europeană și Statele Unite Mexicane, sub rezerva încheierii acordului menționat.
   Textul acordului se atașează la prezenta decizie.
   Articolul 2
   Președintele Consiliului este autorizat să desemneze persoana (persoanele) împuternicită (împuternicite) să semneze acordul în numele Uniunii, sub rezerva încheierii acestuia.
   Articolul 3
   Prezenta decizie intră în vigoare la data adoptării.
   Articolul 4
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 25 mai 2010.

            Pentru Consiliu

            Președintele

         M. SEBASTIÁN

      ACORD
      privind anumite aspecte ale serviciilor aeriene între Uniunea Europeană și Statele Unite Mexicane
      UNIUNEA EUROPEANĂ,
      pe de o parte, și
      STATELE UNITE MEXICANE,
      pe de altă parte,
      (denumite în continuare „părțile”), conform competențelor lor respective,
      AVÂND ÎN VEDERE dispozițiile acordurilor bilaterale privind serviciile aeriene încheiate între diverse state membre ale Uniunii Europene și Statele Unite Mexicane,
      CONSTATÂND că, la 5 iunie 2003, statele membre ale Uniunii Europene au autorizat Comisia să modifice anumite dispoziții din acordurile lor bilaterale privind serviciile aeriene printr-un acord între Uniunea Europeană și țări terțe,
      CONSTATÂND că, în privința anumitor aspecte care pot fi incluse în acordurile bilaterale privind serviciile aeriene încheiate între statele membre ale Uniunii Europene și țări terțe, Uniunea Europeană are competență exclusivă,
      RECUNOSCÂND importanța actualizării relației dintre statele membre ale Uniunii Europene și Statele Unite Mexicane cu privire la serviciile aeriene, cu scopul de a oferi un temei juridic solid pentru serviciile aeriene dintre Uniunea Europeană și Statele Unite Mexicane și de a asigura continuitatea respectivelor servicii aeriene,
      SUBLINIIND interesul lor pentru promovarea liberei concurențe în domeniul serviciilor aeriene și pentru evitarea încheierii de acorduri de către companiile aeriene cu scopul de a împiedica, limita sau denatura concurența,
      CONSTATÂND că Uniunea Europeană nu are drept obiectiv compromiterea echilibrului dintre transportatorii aerieni ai Uniunii Europene și transportatorii aerieni ai Statelor Unite Mexicane, și nici modificarea dispozițiilor referitoare la drepturile de trafic din acordurile bilaterale existente privind serviciile aeriene,
      CONVIN DUPĂ CUM URMEAZĂ:
      Articolul 1
      Dispoziții generale
      (1)   În oricare dintre acordurile bilaterale enumerate în anexa I, trimiterile la resortisanții unui stat membru al Uniunii Europene care este parte la acordul respectiv se interpretează ca trimiteri la resortisanții statelor membre ale Uniunii Europene.
      (2)   În fiecare dintre acordurile enumerate în anexa I, trimiterile la transportatorii aerieni ai statului membru al Uniunii Europene care este parte la acordul respectiv se interpretează ca trimiteri la transportatorii aerieni desemnați de respectivul stat membru al Uniunii Europene.
      (3)   Prezentul acord modifică anumite dispoziții ale acordurilor bilaterale existente privind serviciile aeriene enumerate în anexa I, fără a afecta drepturile de trafic existente.
      Articolul 2
      Desemnarea de către un stat membru al Uniunii Europene
      (1)   Dispozițiile alineatelor (2) și (3) din prezentul articol înlocuiesc dispozițiile corespunzătoare ale articolelor enumerate în anexa II literele (a) și respectiv (b), în ceea ce privește desemnarea unui transportator aerian de un stat membru al Uniunii Europene, autorizațiile și permisele acordate acestuia de Statele Unite Mexicane și refuzul, revocarea, suspendarea sau limitarea autorizațiilor sau, respectiv, a permiselor transportatorului aerian.
      (2)   La primirea unei desemnări făcute de către un stat membru al Uniunii Europene, Statele Unite Mexicane acordă fără întârziere autorizațiile și permisele adecvate, cu condiția ca:

                  (a)

                  transportatorul aerian să fie stabilit pe teritoriul statului membru al Uniunii Europene care a efectuat desemnarea, în temeiul Tratatului privind Uniunea Europeană și al Tratatului privind funcționarea Uniunii Europene, și să dețină o licență de operare valabilă în conformitate cu legislația Uniunii Europene; și

                  (b)

                  statul membru al Uniunii Europene care a eliberat certificatul de operator aerian să efectueze și să mențină un control reglementar efectiv al transportatorului aerian, iar autoritatea aeronautică competentă să fie identificată în mod clar în desemnare; și

                  (c)

                  transportatorul aerian să fie deținut, în mod direct sau prin intermediul unui acționariat majoritar, și să fie controlat efectiv de state membre ale Uniunii Europene ori de resortisanți ai acestor state membre sau de țările enumerate în anexa III ori de resortisanți ai acestor alte țări.

            (3)   Statele Unite Mexicane pot să refuze, să revoce, să suspende sau să limiteze autorizațiile sau permisele acordate unui transportator aerian desemnat de un stat membru al Uniunii Europene în cazul în care una dintre condițiile menționate la alineatul (2) nu este îndeplinită.
      La exercitarea drepturilor lor în temeiul prezentului alineat, Statele Unite Mexicane nu fac discriminări între transportatorii aerieni din Uniunea Europeană pe motive de naționalitate.
      Articolul 3
      Siguranța
      (1)   Dispozițiile alineatului (2) din prezentul articol completează dispozițiile articolelor enumerate în anexa II litera (c).
      (2)   Atunci când un stat membru al Uniunii Europene a desemnat un transportator aerian al cărui control reglementar este efectuat și menținut de către un alt stat membru al Uniunii Europene, drepturile care revin Statelor Unite Mexicane în temeiul dispozițiilor privind siguranța cuprinse în acordul încheiat între statul membru al Uniunii Europene care a desemnat transportatorul aerian și Statele Unite Mexicane se aplică în mod identic în ceea ce privește adoptarea, exercitarea sau menținerea normelor de siguranță de către celălalt stat membru al Uniunii Europene, precum și în ceea ce privește autorizația de operare a respectivului transportator aerian.
      Articolul 4
      Compatibilitatea cu regulile de concurență
      (1)   Niciunul dintre acordurile bilaterale dintre Statele Unite Mexicane și state membre ale Uniunii Europene nu poate:

                  (a)

                  să favorizeze adoptarea de acorduri între întreprinderi, decizii ale asociațiilor de întreprinderi sau practici concertate care împiedică, denaturează sau limitează concurența;

                  (b)

                  să întărească efectele unor astfel de acorduri, decizii sau practici concertate; sau

                  (c)

                  să delege unor operatori economici privați responsabilitatea de a lua măsuri care împiedică, denaturează sau limitează concurența.

            (2)   Orice dispoziții ale acordurilor bilaterale enumerate în anexa I care sunt incompatibile cu alineatul (1) nu se aplică.
      Articolul 5
      Anexele la acord
      Anexele la prezentul acord fac parte integrantă din acesta.
      Articolul 6
      Revizuirea și modificarea
      Părțile pot, în orice moment, să revizuiască sau să modifice de comun acord, în scris, prezentul acord. Aceste modificări intră în vigoare în conformitate cu procedura stabilită la articolul 7 alineatul (1) din prezentul acord.
      Articolul 7
      Intrarea în vigoare
      (1)   Prezentul acord intră în vigoare după treizeci (30) de zile de la data ultimei notificări prin care părțile și-au comunicat reciproc, în scris, pe căi diplomatice, că procedurile lor interne necesare în acest scop au fost încheiate.
      (2)   Prezentul acord se aplică acordurilor bilaterale enumerate în anexa I litera (b) odată ce acestea au intrat în vigoare.
      (3)   Prezentul acord se aplică cu prioritate în cazul existenței unei diferențe între dispozițiile prezentului acord și cele ale acordurilor bilaterale enumerate în anexa I.
      Articolul 8
      Încetarea efectelor acordului
      (1)   În cazul în care unul dintre acordurile bilaterale enumerate în anexa I încetează să mai producă efecte, toate dispozițiile prezentului acord care se referă la acordul menționat încetează să mai producă efecte la aceeași dată.
      (2)   În cazul în care toate acordurile bilaterale enumerate în anexa I încetează să mai producă efecte, prezentul acord încetează să mai producă efecte la aceeași dată cu ultimul dintre aceste acorduri.

         DREPT PENTRU CARE, subsemnații, pe deplin autorizați, semnează prezentul acord.
         Încheiat în dublu exemplar la Bruxelles la cincisprezece decembrie două mii zece, în limbile bulgară, spaniolă, cehă, daneză, germană, estonă, greacă, engleză, franceză, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, finlandeză și suedeză, fiecare dintre aceste texte fiind autentic. În cazul unor divergențe, textul în limba spaniolă prevalează asupra celorlalte versiuni.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Съединените мексикански щати
            Por los Estados Unidos Mexicanos
            Za Spojené státy mexické
            For De Forenede Mexicanske Stater
            Für die Vereinigten Mexikanischen Staaten
            Mehhiko Ühendriikide nimel
            Για τις Ηνωμένες Πολιτείες του Μεξικού
            For the United Mexican States
            Pour les Etats-Unis mexicains
            Per gli Stati Uniti messicani
            Meksikas Savienoto Valstu vārdā –
            Meksikos Jungtinių Valstijų vardu
            A Mexikói Egyesült Államok részéről
            Għall-Istati Uniti Messikani
            Voor de Verenigde Mexicaanse Staten
            W imieniu Meksykańskich Stanów Zjednoczonych
            Pelos Estados Unidos Mexicanos
            Pentru Statele Unite Mexicane
            Za Spojené štáty mexické
            Za Združene države mehike
            Meksikon yhdysvaltojen puolesta
            För Mexikos förenta stater

         ANEXA I

            LISTA ACORDURILOR BILATERALE MENțIONATE LA ARTICOLUL 1 DIN PREZENTUL ACORD

                     (a)

                     Acorduri privind serviciile aeriene între Statele Unite Mexicane și statele membre ale Uniunii Europene care, la data semnării prezentului acord, au fost încheiate și/sau semnate:

                                 —

                                 Acordul privind transportul aerian dintre Guvernul Statelor Unite Mexicane și Guvernul Federal al Austriei, semnat la Viena (Austria) la 27 martie 1995, denumit în continuare „Acordul Mexic-Austria”;

                                 —

                                 Acordul privind transportul aerian dintre Guvernul Statelor Unite Mexicane și Guvernul Regatului Belgiei, semnat la Ciudad de Mexico la 26 aprilie 1999, denumit în continuare „Acordul Mexic-Belgia”;

                                 —

                                 Acordul privind transportul aerian dintre Guvernul Statelor Unite Mexicane și Guvernul Republicii Federative Cehe și Slovace, semnat la Ciudad de Mexico la 14 august 1990, denumit în continuare „Acordul Mexic-Republica Cehă”;

                                 —

                                 Acordul privind transportul aerian dintre Guvernul Statelor Unite Mexicane și Guvernul Republicii Franceze, semnat la Paris (Franța) la 18 mai 1993, modificat prin Acordul de modificare și completare a Acordului privind transportul aerian dintre Guvernul Statelor Unite Mexicane și Guvernul Republicii Franceze, încheiat la Paris și Ciudad de Mexico prin schimbul de note din 13 ianuarie și 4 februarie 2004, denumit în continuare „Acordul Mexic-Franța”;

                                 —

                                 Acordul privind transportul aerian dintre Statele Unite Mexicane și Republica Federală Germania, semnat la Ciudad de Mexico la 8 martie 1967, denumit în continuare „Acordul Mexic-Germania”;

                                 —

                                 Acordul privind transportul aerian dintre Statele Unite Mexicane și Republica Italiană, semnat la Ciudad de Mexico la 23 decembrie 1965, modificat prin Acordul de modificare și completare a Acordului privind transportul aerian dintre Statele Unite Mexicane și Republica Italiană din 23 decembrie 1965, încheiat la Roma (Italia) prin schimbul de note din 2 august și 7 decembrie 2004, denumit în continuare „Acordul Mexic-Italia”;

                                 —

                                 Acordul dintre Guvernul Statelor Unite Mexicane și Guvernul Marelui Ducat al Luxemburgului privind transportul aerian, semnat la Ciudad de Mexico la 19 martie 1996, denumit în continuare „Acordul Mexic-Luxemburg”;

                                 —

                                 Acordul privind transportul aerian dintre Statele Unite Mexicane și Guvernul Regatului Țărilor de Jos, semnat la Ciudad de Mexico la 6 decembrie 1971, modificat prin Acordul de modificare a Acordului privind transportul aerian din 6 decembrie 1971 dintre Guvernul Statelor Unite Mexicane și Guvernul Regatului Țărilor de Jos, încheiat la Ciudad de Mexico prin schimbul de note din 24 august 1992, denumit în continuare „Acordul Mexic-Țările de Jos”;

                                 —

                                 Acordul privind serviciile aeriene dintre Guvernul Statelor Unite Mexicane și Guvernul Republicii Polone, semnat la Ciudad de Mexico la 11 octombrie 1990, denumit în continuare „Acordul Mexic-Polonia”;

                                 —

                                 Acordul privind transportul aerian civil dintre Guvernele Mexicului și Portugaliei, semnat la Lisabona (Portugalia) la 22 octombrie 1948, denumit în continuare „Acordul Mexic-Portugalia”;

                                 —

                                 Acordul privind transportul aerian dintre Guvernul Statelor Unite Mexicane și Guvernul Regatului Spaniei, semnat la Ciudad de Mexico la 21 noiembrie 1978, denumit în continuare „Acordul Mexic-Spania”;

                                 —

                                 Acordul dintre Guvernul Statelor Unite Mexicane și Guvernul Regatului Unit al Marii Britanii și Irlandei de Nord privind serviciile aeriene, semnat la Ciudad de Mexico la 18 noiembrie 1988, denumit în continuare „Acordul Mexic-Regatul Unit”.

                     (b)

                     Acorduri privind serviciile aeriene dintre Statele Unite Mexicane și statele membre ale Uniunii Europene care nu au intrat încă în vigoare la data semnării prezentului acord:

                                 —

                                 Acordul privind transportul aerian dintre Statele Unite Mexicane și Spania, semnat la Madrid (Spania) la 8 aprilie 2003.

         ANEXA II

            LISTA ARTICOLELOR DIN ACORDURILE ENUMERATE ÎN ANEXA I ȘI MENȚIONATE LA ARTICOLELE 2 ȘI 3 DIN PREZENTUL ACORD

                     (a)

                     Desemnarea de către un stat membru:

                                 —

                                 articolul 3 din Acordul Mexic-Austria;

                                 —

                                 articolul 3 din Acordul Mexic-Belgia;

                                 —

                                 articolul 3 din Acordul Mexic-Republica Cehă;

                                 —

                                 articolul 3 din Acordul Mexic-Franța;

                                 —

                                 articolul 3 din Acordul Mexic-Germania;

                                 —

                                 articolul 3 din Acordul Mexic-Italia;

                                 —

                                 articolul 3 din Acordul Mexic-Luxemburg;

                                 —

                                 articolul 3 din Acordul Mexic-Țările de Jos;

                                 —

                                 articolul 3 din Acordul Mexic-Polonia;

                                 —

                                 articolul II din Acordul Mexic-Portugalia;

                                 —

                                 articolul 3 din Acordul Mexic-Spania;

                                 —

                                 articolul 4 din Acordul Mexic-Regatul Unit.

                     (b)

                     Refuzul, revocarea, suspendarea sau limitarea autorizațiilor ori a permiselor:

                                 —

                                 articolul 4 din Acordul Mexic-Austria;

                                 —

                                 articolul 5 din Acordul Mexic-Belgia;

                                 —

                                 articolul 4 din Acordul Mexic-Republica Cehă;

                                 —

                                 articolul 4 din Acordul Mexic-Franța;

                                 —

                                 articolul 4 prima teză din Acordul Mexic-Germania;

                                 —

                                 articolul 4 din Acordul Mexic-Italia;

                                 —

                                 articolul 4 din Acordul Mexic-Luxemburg;

                                 —

                                 articolul 4 din Acordul Mexic-Țările de Jos;

                                 —

                                 articolul 4 din Acordul Mexic-Polonia;

                                 —

                                 articolul VII din Acordul Mexic-Portugalia;

                                 —

                                 articolul 4 din Acordul Mexic-Spania;

                                 —

                                 articolul 5 din Acordul Mexic-Regatul Unit.

                     (c)

                     Siguranța:

                                 —

                                 articolul 6 din Acordul Mexic-Austria;

                                 —

                                 articolul 7 din Acordul Mexic-Belgia;

                                 —

                                 articolul 6 din Acordul Mexic-Republica Cehă;

                                 —

                                 articolul 6a din Acordul Mexic-Franța;

                                 —

                                 articolul 6a din Acordul Mexic-Italia;

                                 —

                                 articolul 6 din Acordul Mexic-Luxemburg;

                                 —

                                 articolul 6 din Acordul Mexic-Țările de Jos;

                                 —

                                 articolul V din Acordul Mexic-Portugalia;

                                 —

                                 articolul 8 din Acordul Mexic-Regatul Unit.

         ANEXA III

            LISTA CELORLALTE STATE MENȚIONATE LA ARTICOLUL 2 DIN PREZENTUL ACORD

                     (a)

                     Republica Islanda (în temeiul Acordului privind Spațiul Economic European);

                     (b)

                     Principatul Liechtenstein (în temeiul Acordului privind Spațiul Economic European);

                     (c)

                     Regatul Norvegiei (în temeiul Acordului privind Spațiul Economic European);

                     (d)

                     Confederația Elvețiană (în temeiul Acordului dintre Comunitatea Europeană și Confederația Elvețiană privind transportul aerian).


title: 2011/618/UE: Decizia Parlamentului European din 10 mai 2011 privind descărcarea de gestiune pentru execuția bugetului Colegiului European de Poliție aferent exercițiului financiar 2009#Rezoluția Parlamentului European din 10 mai 2011 conținând observațiile care fac parte integrantă din decizia privind descărcarea de gestiune pentru execuția bugetului Colegiului European de Poliție aferent exercițiului financiar 2009

text:
               27.9.2011

               RO

               Jurnalul Oficial al Uniunii Europene

               L 250/260

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului Colegiului European de Poliție aferent exercițiului financiar 2009
   (2011/618/UE)
   PARLAMENTUL EUROPEAN,

               —

               având în vedere conturile anuale finale ale Colegiului European de Poliție pentru exercițiul financiar 2009,

               —

               având în vedere Raportul Curții de Conturi privind conturile anuale ale Colegiului European de Poliție pentru exercițiul financiar 2009, însoțit de răspunsurile Colegiului (1),

               —

               având în vedere Recomandarea Consiliului din 15 februarie 2011 (05892/2011 – C7-0052/2011),

               —

               având în vedere articolul 276 din Tratatul CE și articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Decizia 2005/681/JAI a Consiliului din 20 septembrie 2005 de instituire a Colegiului European de Poliție (CEPOL) (3), în special articolul 16,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0150/2011),

               1.

               amână decizia de a acorda directorului Colegiului European de Poliție descărcarea de gestiune pentru execuția bugetului Colegiului aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Colegiului European de Poliție, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 338, 14.12.2010, p. 137.

      (2)  JO L 248, 16.9.2002, p. 1.

      (3)  JO L 256, 1.10.2005, p. 63.

      (4)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 10 mai 2011
      conținând observațiile care fac parte integrantă din decizia privind descărcarea de gestiune pentru execuția bugetului Colegiului European de Poliție aferent exercițiului financiar 2009
      PARLAMENTUL EUROPEAN,

                  —

                  având în vedere conturile anuale finale ale Colegiului European de Poliție pentru exercițiul financiar 2009,

                  —

                  având în vedere Raportul Curții de Conturi privind conturile anuale ale Colegiului European de Poliție pentru exercițiul financiar 2009, însoțit de răspunsurile Colegiului (1),

                  —

                  având în vedere Recomandarea Consiliului din 15 februarie 2011 (05892/2011 – C7-0052/2011),

                  —

                  având în vedere articolul 276 din Tratatul CE și articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Decizia 2005/681/JAI a Consiliului din 20 septembrie 2005 de instituire a Colegiului European de Poliție (CEPOL) (3), în special articolul 16,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

                  —

                  având în vedere raportul Colegiului European de Poliție din 12 iulie 2010 privind rambursarea cheltuielilor efectuate în interes personal (10/0257/KA),

                  —

                  având în vedere Raportul anual de activitate pentru 2009 al Direcției Generale Justiție, Libertate și Securitate,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0150/2011),

                  A.

                  întrucât Colegiul a fost instituit în 2001 și a fost transformat, începând de la 1 ianuarie 2006, într-un organism comunitar în sensul articolului 185 din Regulamentul financiar, căruia i se aplică Regulamentul financiar cadru aplicabil agențiilor;

                  B.

                  întrucât, în Rapoartele sale privind conturile anuale ale Colegiului pentru exercițiile financiare 2006 și 2007, Curtea de Conturi a formulat o opinie cu rezerve în ceea ce privește legalitatea și regularitatea operațiunilor subiacente, bazându-se pe faptul că procedurile de achiziții publice nu respectau dispozițiile Regulamentului financiar;

                  C.

                  întrucât, în Raportul său privind conturile anuale ale Colegiului pentru exercițiul financiar 2008, Curtea de Conturi a făcut unele observații, fără a formula totuși rezerve în ceea ce privește fiabilitatea conturilor, și a formulat o opinie cu rezerve în ceea ce privește legalitatea și regularitatea operațiunilor subiacente;

                  D.

                  întrucât, în Decizia sa din 7 octombrie 2010 (5), Parlamentul a refuzat să acorde directorului Colegiului descărcarea de gestiune pentru execuția bugetului Colegiului aferent exercițiului financiar 2008;

                  E.

                  întrucât, în Raportul său privind conturile anuale ale Colegiului pentru exercițiul financiar 2009, Curtea de Conturi a formulat din nou o opinie cu rezerve în ceea ce privește legalitatea și regularitatea operațiunilor subiacente;

                  F.

                  întrucât bugetul Colegiului pentru exercițiul financiar 2009 a fost de 8 800 000 EUR, față de 8 700 000 EUR pentru exercițiul financiar 2008,

         Deficiențe în procedurile de achiziții

                  1.

                  își exprimă preocuparea cu privire la nerespectarea persistentă de către Colegiu a Regulamentului financiar în ceea ce privește normele privind achizițiile publice; constată, mai ales, că o parte considerabilă din totalul bugetului Colegiului conține neregularități referitoare la:

                              —

                              absența unui contract sau a unei proceduri de achiziții publice;

                              —

                              absența specificării termenilor de referință;

                              —

                              absența cererii sau a primirii de oferte financiare;

                              —

                              lipsa evaluării financiare;

                  2.

                  regretă faptul că, în anumite cazuri, nu s-a realizat nicio investigație, cum ar fi situațiile în care procedurile de achiziții publice nu au fost respectate în mod corespunzător și cele în care contractele de angajament semnate au fost ilegale;

                  3.

                  admite desemnarea în sfârșit de către Colegiu a unui responsabil pentru achiziții și adoptarea, la 8 iunie 2010, prin Decizia nr. 002/2010 a directorului, a unui manual de achiziții, care cuprinde modele și liste de verificare;

                  4.

                  solicită Colegiului să furnizeze Parlamentului, până la 31 octombrie 2011, un raport privind aplicarea manualului de achiziții pentru perioada cuprinsă între 1 iulie 2010-1 iulie 2011;

         Nerespectarea normelor aplicabile cheltuielilor de organizare a cursurilor

                  5.

                  își exprimă îngrijorarea cu privire la identificarea de către Curtea de Conturi a numeroase deficiențe în cazul normelor administrative și financiare aplicabile cheltuielilor de organizare a cursurilor și seminariilor, care reprezintă o parte importantă a cheltuielilor operaționale ale Colegiului; consideră inacceptabil faptul că principalele neregularități sunt cauzate de faptul că Regulamentul financiar revizuit al Colegiului nu a intrat încă în vigoare și, ca urmare, toate contractele de angajament semnate au fost ilegale; constată, din declarațiile Colegiului, că aceste contracte au expirat în 2010 și că nu au fost reînnoite;

                  6.

                  deplânge faptul că contractele de angajament semnate cu unii consultanți și experți au fost ilegale din cauza faptului că Regulamentul financiar revizuit al Colegiului nu a mai intrat în vigoare, suma totală implicată fiind estimată la 200 000 EUR, din care 34 800 EUR pentru exercițiul financiar 2009;

                  7.

                  constată că Regulamentul financiar al Colegiului, prezentat Comisiei în 2009 în vederea obținerii unui aviz, conținea două dispoziții care nu au obținut aviz favorabil din partea Comisiei, deoarece nu s-a considerat că respectă Regulamentul financiar cadru revizuit;

                  8.

                  recomandă Colegiului ca, în interesul încurajării transparenței, să ofere acces direct la bugetul său detaliat, care ar trebui să includă o listă a contractelor sale și a deciziilor sale de achiziții, și să le publice pe site-ul internet al Colegiului, cu excepția acelor contracte a căror publicare ar putea atrage după sine un risc privind securitatea; consideră că această recomandare nu contravine principiului protecției datelor cu caracter personal;

         Reportarea creditelor

                  9.

                  își exprimă îngrijorarea cu privire la faptul că peste 3 800 000 EUR din creditele de plată pentru 2009, respectiv 43 % din bugetul total, au fost reportate pentru 2010; se arată îngrijorat și de faptul că 46 % din creditele reportate din 2008 au trebuit anulate; subliniază faptul că această situație demonstrează deficiențe grave și recurente în programarea și monitorizarea execuției bugetului și contravine principiului anualității;

                  10.

                  ia act de faptul că, deși Colegiul are o nouă conducere, în trecut s-au făcut greșeli care nu sunt încă justificate; își exprimă îngrijorarea cu privire la deficiențele în materie de programare și monitorizare a execuției bugetare în ceea ce privește bugetul Colegiului pentru 2009;

                  11.

                  constată că, din nou, pentru exercițiul bugetar 2008 s-a reportat peste 31 % din bugetul total al Colegiului și, în 2007, 41,5 % din bugetul total al Colegiului a trebuit să fie reportat în timp ce peste 20 % (500 000 EUR) din creditele Colegiului reportate din 2006 au fost anulate;

                  12.

                  salută totuși faptul că, începând cu luna martie 2010, au fost introduse la Colegiu reuniuni săptămânale ale conducerii pe probleme financiare, cu scopul de a îmbunătăți execuția bugetară și controlul bugetar; ia act de faptul că și alte îmbunătățiri urmează a fi introduse, concomitent cu planul multianual de activitate al Colegiului; recunoaște acțiunile întreprinse în 2010, menite să soluționeze problemele existente; invită Colegiul să informeze în mod constant autoritatea care acordă descărcarea de gestiune despre progresele și măsurile întreprinse;

         Sistemul de contabilitate

                  13.

                  regretă faptul că Curtea de Conturi a raportat și în acest an întârzieri importante și greșeli în pregătirea conturilor provizorii pentru 2009; constată mai ales că exista o întârziere de facturi neprocesate ce însumau 900 000 EUR la sfârșitul lui 2009; observă că această situație este cauzată de o distribuție nesatisfăcătoare a responsabilităților financiare, a procedurilor deficiente de control intern și a dificultăților în recrutarea și păstrarea de personal calificat și cu experiență în domeniul financiar-contabil; îndeamnă, în consecință, Colegiul să remedieze rapid această situație și să informeze autoritatea care acordă descărcarea de gestiune cu privire la măsurile luate în acest sens;

                  14.

                  este preocupat de faptul că Colegiul, în situațiile financiare pentru 2009, a cuantificat impactul de ansamblu asupra rezervelor acumulate al erorilor anterioare datei de 1 ianuarie 2008 ca fiind de ordinul a 929 670,27 EUR (10,56 % din bugetul său total pentru 2009) și impactul de ansamblu asupra rezervelor acumulate al erorilor începând cu 2008 ca fiind de ordinul a 284 718,77 EUR (3,2 % din bugetul său total pentru 2009);

         Gestionarea resurselor umane

                  15.

                  se arată îngrijorat de deficiențele raportate de Curtea de Conturi în procedurile de selecție a personalului care pun în pericol transparența acestor proceduri; subliniază, în special, că documentația pentru proceduri a fost inadecvată; consideră inacceptabil faptul că:

                              —

                              limitele aplicate în selecție au fost în general fixate după evaluarea și clasificarea candidaților;

                              —

                              întrebările pentru interviuri au fost adeseori pregătite după analizarea candidaturilor;

                              —

                              documentația pentru proceduri a fost inadecvată;

                  16.

                  se arată de asemenea îngrijorat de existența unor practici neconforme cu Statutul funcționarilor Uniunii Europene (6) sau a unor practici ilegale; constată, mai ales, cazuri în care:

                              —

                              a fost imposibil să se stabilească dacă laureații au îndeplinit criteriile în materie de durată a experienței profesionale necesare;

                              —

                              comisia de selecție a luat deciziile strict pe baza curriculum vitae prezentate;

                              —

                              laureații nu au îndeplinit criteriile minime în materie de experiență profesională;

                              —

                              unui funcționar cu atribuții executive i s-a permis să fie afectat în afara Regatului Unit, dar să lucreze la sediul Colegiului din Bramshill pentru un număr limitat de zile pe an, cu rambursarea cheltuielilor de călătorie din bugetul Colegiului;

                  17.

                  regretă faptul că un contract de recrutare care a fost executat într-o manieră necorespunzătoare este încă în vigoare; cere Colegiului să remedieze cu prioritate această neregularitate;

                  18.

                  se întreabă totuși cum intenționează Colegiul să abordeze aceste probleme recurente de gestionare a resurselor umane, mai ales având în vedere faptul că situarea la Bramshill a secretariatului Colegiului împiedică semnificativ capacitatea acestuia de a atrage și de a păstra persoane cu calificări corespunzătoare;

                  19.

                  recunoaște însă că Colegiul a adoptat în 2010, prin Decizia nr. 004/2010 a directorului, Ghidul de recrutare al Colegiului, aliniind procedurile la Statutul funcționarilor; solicită prin urmare Colegiului să informeze autoritatea care acordă descărcarea de gestiune despre progresul înregistrat în aplicarea respectivei decizii;

         Credite utilizate pentru acoperirea cheltuielilor în interes personal

                  20.

                  constată faptul că, în urma solicitărilor repetate ale Serviciului de Audit Intern, ale Curții de Conturi și ale autorității care acordă descărcarea de gestiune, a fost realizat în sfârșit un control ex post al creditelor utilizate pentru acoperirea cheltuielilor în interes personal, control realizat de o companie externă;

                  21.

                  recunoaște, mai ales, că obiectivul evaluării externe a fost revizuirea acțiunilor întreprinse de Colegiu pentru abordarea chestiunilor reperate de Curtea de Conturi în cursul auditului asupra conturilor Colegiului efectuat în 2007 și realizarea unui raport privind creditele totale utilizate pentru acoperirea cheltuielilor în interes personal și sumele recuperate până la data respectivă; constată, îndeosebi, că auditul extern efectuat a indicat:

                              (în GBP)

                              Linia bugetară

                              Creditele, astfel cum au fost prezentate auditorilor de către Colegiu

                              Sumele recuperate de Colegiu

                              Cheltuieli de transport

                              9 508

                              7 421

                              Costurile de întreținere a parcului auto al Colegiului

                              14 783

                              13 916

                              Cheltuieli cu mobilierul

                              14 788

                              500

                              Cheltuieli de telefonie mobilă

                              3 721

                              3 721

                                 TOTAL

                                 42 800

                                 25 558

                  22.

                  constată că cifrele furnizate în Raportul 10/0257/KA privind rambursarea cheltuielilor efectuate în interes personal, atunci când acestea au fost disponibile, se află cu mult sub cifrele menționate anterior și dezvăluite de raportul de audit extern;

                  23.

                  regretă faptul că, din cauza trecerii timpului și a deficiențelor de gestiune financiară, de monitorizare și de raportare din activitatea Colegiului la data respectivă, până la auditul din 2007, auditorul extern nu a putut confirma această cuantificare a creditelor utilizate în mod neregulamentar; constată, prin urmare, că auditorul extern a considerat mai important să pună accentul în cadrul auditului pe sumele recuperate și pe potențialul de recuperare suplimentară;

                  24.

                  recunoaște că raportul de audit extern conchide că nu mai există posibilități reale pentru alte recuperări; constată, de fapt, că:

                              —

                              vânzările de mobilier au generat 500 GBP;

                              —

                              Colegiul nu are dreptul să solicite personalului care a beneficiat de servicii de transport voluntare să contribuie ex post la cheltuielile de transport suportate de Colegiu; constată de asemenea că, în conformitate cu articolul 85 din Statutul funcționarilor, sumele nu pot fi recuperate de la funcționari decât în cazul în care aceștia erau la curent cu caracterul neregulamentar al plății sau în cazul în care neregularitatea comisă era suficient de evidentă încât aceștia să nu fi putut să nu o observe;

                  25.

                  subliniază faptul că, în Raportul său anual specific pentru 2007, Curtea de Conturi semnalase deja că auditorii nu pot examina toate plățile efectuate în 2007, întrucât nu este posibilă nici cuantificarea sumelor cheltuite neregulamentar în scopuri personale, nici identificarea tuturor tipurilor de cheltuieli în interes personal efectuate;

                  26.

                  subliniază din nou responsabilitatea fostului director pentru deficiențele și neregularitățile semnalate mai sus; face referință, în acest sens, la Rezoluția sa din 7 octombrie 2010 conținând observațiile care fac parte integrantă din decizia privind descărcarea de gestiune pentru execuția bugetului Colegiului European de Poliție aferent exercițiului financiar 2008 (7);

                  27.

                  subliniază mai ales următoarele constatări raportate de Președinția cehă la 18 mai 2009:

                              —

                              administrarea deficitară a Colegiului: în legătură cu constatările Serviciului de Audit Intern, Comisia a oferit sprijin Colegiului, dar directorul acestuia nu a contactat nici DG Justiție, Libertate și Securitate și nici DG Buget;

                              —

                              comunicarea în cadrul secretariatului: lipsa de comunicare și de încredere între director și personal a condus la conflicte prelungite;

                              —

                              lipsa transparenței: în loc să identifice problemele și să solicite recomandări din partea consiliului de administrație sau a Comisiei, directorul nu a comunicat informațiile, care au fost apoi descoperite întâmplător;

                              —

                              responsabilitatea directorului față de consiliul de administrație al Colegiului: directorul nu a respectat deciziile consiliului de administrație;

                  28.

                  constată că responsabilitățile referitoare la creditele utilizate pentru a finanța cheltuielile în interes personal sunt bine stabilite; regretă, prin urmare, lipsa unei reacții adecvate din partea consiliului de administrație al Colegiului la greșelile manageriale ale fostului director, din teama de a nu afecta imaginea Colegiului; consideră inacceptabilă neaplicarea de către consiliul de administrație a unei sancțiuni disciplinare fostului director, motivată în special de eventualitatea unui recurs din partea acestuia;

                  29.

                  își reafirmă, prin urmare, poziția privind tragerea la răspundere a consiliului de administrație al Colegiului și propune aducerea unor modificări la acest nivel pentru a se evita repetarea unei astfel de situații în viitor; solicită din nou reanalizarea poziției Comisiei în consiliul de administrație, astfel încât aceasta să dispună de drept de vot;

         Audit intern

                  30.

                  salută inițiativa Colegiului de înaintare către autoritatea care acordă descărcarea de gestiune a raportului de evaluare finală întocmit de Serviciul de Audit Intern referitor la implementarea planului multianual (PMA) al Colegiului pentru 2010-2014; consideră că acest lucru este un semn de transparență și un exemplu de bune practici care ar trebui urmat de toate celelalte agenții;

                  31.

                  recunoaște că Colegiul, în urma recomandărilor Serviciului de Audit Intern, Curții de Conturi și autorității care acordă descărcarea de gestiune, a adoptat în final Decizia nr. 010/2010 a Directorului din 21 iunie 2010 privind o nouă procedură de înregistrare a excepțiilor; solicită prin urmare Colegiului să informeze autoritatea care acordă descărcarea de gestiune despre progresul înregistrat în aplicarea respectivei decizii;

                  32.

                  subliniază faptul că, descărcarea de gestiune pentru execuția bugetului Colegiului ar trebui să se bazeze într-o mai mare măsură pe performanțele sale din cursul exercițiului financiar;

         Planul multianual al Colegiului pentru 2010-2014

                  33.

                  constată că, la cererea autorității care acordă descărcarea de gestiune, consiliul de administrație al Colegiului a aprobat în ultimă instanță PMA în mai 2010; ia act, de asemenea, de faptul că, la sfârșitul lunii septembrie 2010, 19 din cele 44 de obiective fuseseră realizate, în timp ce 18 erau în grafic, iar 7 încă nu fuseseră inițiate;

                  34.

                  este preocupat de faptul că în raportul de evaluare finală privind implementarea PMA al Colegiului pentru 2010-2014, Serviciul de Audit Intern a descoperit o lipsă de claritate în descrierea anumitor poziții din PMA și suprapuneri între anumite obiective; subliniază, prin urmare, că raportarea progreselor realizate nu este întotdeauna suficient de corectă pentru a permite o înțelegere clară a ceea ce presupun obiectivele individuale din punctul de vedere al acțiunilor concrete ce trebuie întreprinse și face dificil de evaluat stadiul general al acțiunilor conexe;

                  35.

                  îndeamnă, prin urmare, Colegiul:

                              —

                              referitor la PMA 2/Obiectivul 7 „Standardele de control intern ale CEPOL”, să adopte noul cadru de 16 standarde de control intern ce simplifică fostul cadru, conținând 24;

                              —

                              referitor la PMA 3/Obiectivul 4 „evaluarea eficienței, a eficacității activității secretariatului și a conducerii și gestiunii”, să descrie starea de fapt a graficului echilibrat de măsurare a performanțelor Colegiului și procedura de evaluare anuală a personalului;

                              —

                              referitor la PMA 4/Obiectivul 1 „revizuirea circuitelor financiar-contabile”, să fie mai precis cu privire la evoluția viitoare planificată a procedurilor financiare prin descrierea rezultatelor revizuirii, îndeosebi cele mai importante recomandări cărora Colegiul intenționează să le dea curs pentru a promova proceduri financiare eficiente, inclusiv controale;

                              —

                              referitor la PMA 5/Obiectivul 2 „o mai bună capacitate de verificare ex ante și ex post”, să explice importantele modificări ale verificărilor ex ante, fie deja implementate sau doar planificate, precum și planurile privind controalele ex post la subvențiile acordate;

                              —

                              referitor la PMA 10/Obiectivul 1 „reducerea dependenței de personalul interimar”, să elaboreze o politică privind recurgerea la acest tip de personal;

                              —

                              referitor la PMA 11 „îmbunătățirea și profesionalizarea gestiunii resurselor umane”, să descrie utilitatea și beneficiile scontate ale noii metode planificate a Colegiului privind resursele umane, inclusiv cu privire la impactul pe care l-ar putea avea asupra necesităților suplimentare de resurse umane în cadrul Colegiului;

                        invită, așadar, Colegiul și consiliul său de administrație să informeze până la 30 iunie 2011 autoritatea care acordă descărcarea de gestiune despre îmbunătățirile și acțiunile întreprinse cu privire la toate aceste puncte;

                  36.

                  ia act de răspunsul Colegiului potrivit căruia, dacă o anchetă internă permite să se stabilească responsabilitatea unor persoane, va lua în mod sigur măsurile necesare în conformitate cu reglementările în vigoare; solicită Colegiului să informeze autoritatea care acordă descărcarea de gestiune despre realizarea anchetei interne;

                  37.

                  invită Curtea de Conturi să efectueze un audit specific de examinare a implementării planului de acțiune al Colegiului;

                  38.

                  reamintește că progresele Colegiului în ceea ce privește implementarea PMA sunt în primul rând legate de capacitatea acestuia de a recruta și a păstra personal calificat cu experiență în domeniul financiar și contabil;

         Deficiențe structurale

                  39.

                  ia act de avizul formulat de DG Justiție, Libertate și Securitate în Raportul său anual de activitate pentru 2009 referitor la problemele structurale ale Colegiului; pune din nou la îndoială capacitatea Colegiului de a rezolva următoarele probleme:

                              —

                              imposibilitatea Colegiului de a aplica reglementări complexe ale UE, cum ar fi Statutul funcționarilor și Regulamentul financiar, date fiind misiunea sa limitată și, respectiv, dimensiunea sa redusă;

                              —

                              amplasarea secretariatului Colegiului la Bramshill, la aproximativ 70 de km de Londra, care prezintă o serie de dezavantaje în ceea ce privește, printre altele, recrutarea și legăturile de transport în comun;

                              —

                              costul guvernanței Colegiului, care este foarte ridicat în comparație cu activitățile sale, dat fiind faptul că, deși numără doar 28 de persoane angajate, Colegiul a avut în 2009 un consiliu de administrație compus din 27 de membri cu drept de vot;

                  40.

                  constată că Colegiul și Europol sunt două organisme ale Uniunii care se dezvoltă în domenii similare și care execută activități complementare; consideră că, dacă aceste activități ar fi reunite în cadrul unei agenții comune, costurile suplimentare inutile ar putea fi evitate; reamintește că bugetul Uniunii se bazează pe principiul bunei gestiuni financiare, potrivit căruia cheltuielile trebuie să fie relevante, eficace și eficiente, iar cheltuielile inutile trebuie tratate în mod corespunzător;

                              (a)

                              recomandă, prin urmare, fuziunea în viitorul apropiat a Colegiului și a Europol; este convins că fuziunea va genera mai multă raționalitate și eficiență în ceea ce privește cheltuielile; este convins că menținerea separată a Colegiului și Europol implică cheltuieli care ar fi mai semnificative decât costul unei fuziuni; salută, prin urmare, propunerea Comisiei ca Europol să preia rolul de formare al Colegiului; regretă că statele membre au respins această propunere și solicită o reevaluare;

                              (b)

                              are convingerea că integrarea Colegiului în Europol va fi benefică în ceea ce privește activitățile executate în prezent de cele două agenții; consideră că o fuziune nu va oferi doar soluții concrete la problemele structurale și cronice ale Colegiului menționate anterior, ci va permite, de asemenea, Colegiului să profite direct de experiența Europol în ceea ce privește criminalitatea organizată internațională și terorismul internațional pentru a-și îndeplini misiunea de formare a ofițerilor de poliție superiori; consideră că, prin fuziune, Europol va beneficia de rețeaua și de experiența de formare a Colegiului și va avea avantajul de a dispune la sediul său de o unitate care se concentrează doar pe aspecte legate de formare;

                              (c)

                              își reafirmă solicitarea adresată Comisiei de a examina până la 1 septembrie 2011 posibilitatea de a anexa Colegiul la Europol, ca soluție concretă la problemele structurale și cronice ale Colegiului; solicită Consiliului și Comisiei să prezinte Parlamentului, până la sfârșitul lui 2011, un raport privind integrarea Colegiului în Europol;

                  41.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2011 (8) referitoare la performanțele, gestiunea financiară și controlul agențiilor.

         (1)  JO C 338, 14.12.2010, p. 137.

         (2)  JO L 248, 16.9.2002, p. 1.

         (3)  JO L 256, 1.10.2005, p. 63.

         (4)  JO L 357, 31.12.2002, p. 72.

         (5)  JO L 320, 7.12.2010, p. 11.

         (6)  JO L 56, 4.3.1968, p. 1.

         (7)  JO L 320, 7.12.2010, p. 12.

         (8)  Texte adoptate, P7_TA(2011)0163 (a se vedea pagina 269 din prezentul Jurnal Oficial).